సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
క్రికెట్‌ చరిత్రను మలుపు తిప్పిన  దాల్మియా
దాల్మియా మంచి క్రికెట్‌ అడ్మినిస్ట్రేటర్‌గా పేరు సంపాదించారు.
TNN | Updated:
Sep 21, 2015, 11:17AM IST
కోల్ కతా: బీసీసీఐని మళ్లీ గాడిన పెడతాడనుకున్న దాల్మియా అకాల మరణం చెందారు. గురువారం తీవ్రమైన గుండెపోటుకు గురికావడంతో నగరంలోని బీఎం బిర్లా ఆస్పత్రిలో చేరిన దాల్మియా (75) ఆదివారం రాత్రి తుది శ్వాస విడిచారు. అతనికి భార్య చంద్రలేఖ, ఇద్దరు పిల్లలు ఉన్నారు. భారతీయ క్రికెట్‌ చరిత్రను అద్వితీయంగా మలుపు తిప్పిన ఘనత జగ్‌మోహన్‌ దాల్మియాదే. కోల్‌కతాలో 1940, మే 30న జన్మించిన దాల్మియా చక్కటి క్రికెట్‌ అడ్మినిస్ట్రేటర్‌గా పేరు సంపాదించారు. శ్రీనివాసన్‌పై వచ్చిన ఆరోపణల నేపథ్యంలో ఈ సంవత్సరం మార్చిలో బిసిసిఐ అధ్యక్షుడిగా ఏకగ్రీవంగా ఎన్నికైన దాల్మియా, 10 ఏళ్ల తర్వాత తిరిగి పగ్గాలు చేపట్టారు. ఎన్నికైన తర్వాత ఆయన మాట్లాడుతూ ఒకప్పుడు నన్ను బహిష్కరించిన వారే (క్రికెట్‌బోర్డు) ప్రస్తుతం నన్ను ప్రోత్సహిస్తున్నారని అన్నారు. 1996 ప్రపంచకప్‌ నిర్వహణకు సంబంధించి ఆర్థిక అవకతవకలు జరిగాయంటూ 2006 లో జగన్మోహన్‌ దాల్మియాను క్రికెట్‌ బోర్డునుంచి తప్పించారు.ఆ సమయంలో బిసిసిఐ అధ్యక్షుడిగా శరద్‌ పవార్‌ ఉండగా, ఆయనకు శ్రీనివాసన్‌, నిరంజన్‌ షా, శశాంక మనోహర్‌లు మద్దతుగా నిలిచారు. జైపూర్‌లో నిర్వహించిన ప్రత్యేక జనరల్‌ బాడీ మీటింగ్‌లో క్రికెట్‌ బోర్డునుంచి దాల్మియాను తప్పిస్తూ నిర్ణయం తీసుకున్నారు. దాల్మియాను తప్పించాలంటూ 29 మంది సభ్యులు ఓటు వేయగా, ఆయనకు వ్యతిరేకంగా అరెస్టు వారెంట్‌ జారీ అయింది. ఆరోజు ఆయన న్యాయస్థానం ముందు దోషిగానూ నిలబడ్డారు. అలాంటి దాల్మియా 2015 లో తిరిగి బిసిసిఐ పగ్గాలు అందుకోగలిగారు. శ్రీనివాసన్‌పై ఆరోపణల నేపథ్యంలో ఆయనను తప్పించటంతో దాల్మియా పగ్గాలు చేపట్టారు. కానీ కేవలం ఏడు నెలల వ్యవధిలోనే ఆయన మరణించారు.